"SETSWANA PUO YA GAE R-3 v. Puisano: Fa barutwana ba boditse dipotso mo kgatong ya puo ka ga setshwantsho, boela kwa dipotsong mme lo buisane ka dikarabo tsa teng. Puisano e ka akaretsa gape le tsepamo mo medumopuong, go tlhaloganya kgotsa dintlha tsa thutapuo. Buisanang ka setlhangwa o sa lebale dipotso tse di farologaneng tse di tshwanetseng go akarediwa mo motlotlong go tlhabolola kgono ya bona ya go tlhaloganya. vi. Puiso ya bobedi le e e latelang: Fa malatsing a a latelanang, barutwana ba buisa setlhangwa gape ka bobedi kgotsa a le nosi. Tsepamiso e e botlhokwa fa, ke go tlhabolola/godisa puiso ka thelelo le go neelana ka ditšhono tsa go dirisa setlhangwa go aga tlotlofoko, thutapuo le boteng jwa go tlhaloganya setlhangwa. Farologanya mokgwa o se se ka dirwang ka teng, sekao, ba buisa dikarolo tsa modiragatsi kgotsa ba refosana go buisa tsebe kgotsa temana. Barutwana ba bagolwana, ba ba setseng ba na le maitemogelo a go buisa, ba ka nna ba itlhophela temana e e kgethegileng e ba ka e buisang mo nakong e e rileng. Puiso ka bobedi le ka nosi Puiso ka bobedi le ka nosi e thusa morutwana go ikatisa go buisa e bile e rotloetsa go buisetsa go ijesa monate. Barutwana ba ka boeletsa go buisa dipadiso tsa phaposi kgotsa tsa setlhopha kgotsa ba ka buisa dibuka tsa go ijesa monate kgotsa tsa go tlaleletsa dipadiso. Setlhangwa e nne sa maemo a a kwa tlase ga se se dirisitsweng mo puisokopanelong le mo puisokaelong ya ditlhopha. Puiso e e kopanetsweng e ka dirwa nako nngwe le nngwe, gongwe le gongwe, e le tirwana ya go buisa ya mo phaposing. Barutwana ba ka nna ka bobedi ba le kwa ntle kgotsa ba le ka mo phaposing, gore ba buise mmogo kgotsa ba refosane go buisa kgotsa barutwana ba le babedi ba ba setseng ba feditse ditiro tsa bona, ba ka buisa mmogo fa ba bangwe ba tsweletse go feleletsa tiro ya bona. Fa barutwana ba buisa ditlhangwa ka bobona, ba tlhabolola/godisa go buisa ga bona ka thelelo, fa e le gore dibuka tsa bona di bonolo go ba kgontsha go buisa ka bobona kwa ntle ga thuso. Dibuka tse dikhutshwane tse di bonolo tse di nang le ditlhangwa tsa ponelopele le ditshwantsho tsa mebala, ke tsona tse di ka dirisiwang. Barutabana ba bangwe ba rata go neela barutwana tiro ya go buisa ka nosi kwa gae. Puiso ya kwa gae e tshwanetse e akaretse go boeletsa buka ya puiso ka setlhopha kgotsa dibuka tse di buisetswang go ijesa monate. Ditiro tse tsa go ikatisetsa go buisa kwa gae tse di okeditsweng, fa di dirwa nako le nako, tsatsi lengwe le lengwe, di mosola mo go ithuteng go itse go buisa. Dikarolwana di le tlhano tsa go ruta go buisa Baitseanape ba le bantsi ba puiso ba dumelana gore go na le dikarolwana di le tlhano tsa go ruta puiso: • Temogo ya medumopuo • Temogo ya mafoko (mafoko a a leng teng le medumopuo) • Go tlhaloganya • Tlotlofoko • Go buisa ka thelelo Nngwe le nngwe ya dikarolwana tse, di tshwanetse go rutwa sentle di katisiwe letsatsi le letsatsi. CAPS 15"